เราเคยทานร้าน ร้าน Osha Thai Restaurant & Bar ตรงซอยร่วมฤดีมาแล้ว 2 ครั้ง ยังประทับใจทั้งอาหาร บรรยากาศ และการบริการของที่สาขานั้นอยู่ มาครั้งได้มาลองชิม Osha Café ที่ Asiatique เพราะว่าได้ Voucher มาค่ะ เลยทำให้ได้ชิมอาหารของที่นี่ดูว่าจะอร่อยสู้ที่ซอยร่วมฤดีได้รึเปล่า (ชิมแล้วชอบที่ร่วมฤดีมากกว่าค่ะ????)

อาหารของที่นี่จะเน้นอาหารทานง่ายๆ เมนูเหมือนร้านอาหารไทยทั่วไป แต่จะคนละแบบกับที่ซอยร่วมฤดีที่เน้นการนำเสนอแต่ละเมนูนั้นมีความตื่นตาตื่นใจมากกว่า ดูมี Gimmick แต่ราคาก็จะสูงกว่ามาก 

บรรยากาศ: ดูโปร่งโล่งสบาย ไม่เป็นทางการเหมือนที่สาขาร่วมฤดี เดินเข้ามาก็จะเจอบาร์อยู่ตรงกลางร้าน เราสามารถเลือกนั่งข้างในห้องแอร์หรือจะนั่งโซนด้านนอกเพื่อมองดูบรรยากาศผู้คนเดินไปมาได้ ซึ่งโซนด้านนอกก็จะมีรถตุ๊กๆตั้งอยู่ ตอนแรกนึกว่าตั้งโชว์เอาไว้ถ่ายรูป แต่ปรากฏว่าทำเป็นที่นั่งทานข้าวค่ะ เราทานเสร็จก็เห็นฝรั่งนั่งทานข้าวกันอยู่

เมนูที่ได้ชิม

-ขนมเบื้องกรอบ Crispy Egg Thai Crepe ราคา 190 บาท++(4/5)
ขนมเบื้องญวนที่ขนาดไซส์มินิ มีทั้งหมด 4 ชิ้น แป้งกรอบกำลังดี ไส้ก็กลมกล่อมใช้ได้ แถมไส้เยอะด้วย ทานกับน้ำจิ้มอาจาดก็อร่อย เราชอบที่ขนาดเล็กๆพอดีคำ ทานง่ายดี

-ยำมะม่วงกุ้งฟู Spicy Mango Salad and Fluffy Shrimps ราคา 220 บาท++ (4/5)
ตอนสั่งหนักงานก็ถามเลยว่าเอาเผ็ดปกติมั๊ย เราขอแบบปกติ พอชิมแล้วก็ไม่เผ็ดนะ แต่รสชาติกลมกล่อมอร่อยใช้ได้ กุ้งก็กรอบดี ไม่อมน้ำมัน ยำมะม่วงก็กล่อมกล่อมถูกใจ แต่เพิ่มความเผ็ดอีกนิดจะดีมาก

-ไข่เจียวทรงเครื่องเนื้อปู Crab Omelette ราคา 190 บาท++(3/5)
ก็เหมือนไข่เจียวปกติทั่วไปที่มีปูโรยหน้ามาค่ะ ปูก็สดดีนะ แต่จานนี้ก็ไม่ได้พิเศษอะไร

-ข้าวกล้อง ราคา 30 บาท (5/5)
ข้าวกล้องออร์แกนิค ที่หุงได้นิ่มมาก ถูกใจจริงๆ

-เฉาก๊วย Grass Jelly ราคา 120 บาท++ (3/5)
เฉาก๊วยเสิร์ฟมาในถ้วยไอติมมีน้ำแข็งโปะมาล้นแก้ว โรยด้วยน้ำตาลทรายแดง ตัว base จะเป็นนมค่ะ รสอร่อยเข้ากันดีกับน้ำตาลทรายแดงนะ แต่ข้อเสียคือคือใส่น้ำแข็งเยอะไปหน่อย ทำให้รสอ่อนไปมาก เราเลยต้องตักน้ำแข็งออกไปแล้วซดน้ำถึงจะอร่อย ถ้าทานกับน้ำแข็งด้วยจะไม่ค่อยโอเท่าไหร่ ถ้าจะสั่งเมนูนี้ขอแยกน้ำแข็งต่างหากจะดีกว่าค่ะ

-Osha Refresher ราคา 160 บาท++ (5/5)
รสชาติเปรี้ยวๆหวานๆ จิบแล้วสดชื่น แนะนำเลยค่ะ

-น้ำเปล่า Osha water ราคา 30 บาท++
สาขานี้มีน้ำเปล่าแบบธรรมดาขายด้วย แต่ไม่ได้เขียนในเมนูนะคะ เห็นพี่ป๋องสั่งก็เลยจัดบ้าง ในเมนูมีแต่น้ำแร่ ราคาก็ตามขนาด ตั้งแต่ 110 – 220 บาท++ ทางร้านน่าจะเขียนไว้ในเมนูนะก็จะดีมากค่ะ

การบริการโดยรวมถือว่าดีเลยค่ะ พนักงานดูแลเอาใจใส่ดี ถามเราเรื่องบัตรจอดรถด้วยว่าประทับตราแล้วรึยัง คอยดูที่โต๊ะตลอด 

ส่วนรสชาติอาหารถือว่าอร่อยดี แต่อยากให้ทำรสจัดกว่านี้ค่ะ รสชาติเราให้ 3.5 ส่วนการบริการ การตกแต่ง เราให้ 4 ส่วนที่ได้ Voucher มาทานที่ร้านนี้เราให้ 5⭐????????????????เลยค่ะ 5555